**PRAVILA O PROVEDBI POSTUPAKA NABAVA ZA NEOBVEZNIKE ZAKONA O JAVNOJ NABAVI**

**I. OPĆE ODREDBE**

1. Ova Pravila o provedbi postupaka nabava za neobveznike (u daljnjem tekstu: NOJN[[1]](#footnote-1)) Zakona o javnoj nabavi („Narodne novine“, broj 120/16 i 114/22) primjenjuju se na sve subjekte, osim na one navedene u članku 6. i 7. Zakona o javnoj nabavi.

Subjekti iz točke 1. ovih Pravila su korisnici ili partneri korisnika bespovratnih sredstava te su dužni provoditi nabavu radova, roba i usluga s pažnjom dobrog gospodarstvenika, pri tom vodeći računa o racionalnom i učinkovitom trošenju dodijeljenih sredstava na način da roba, radovi i usluge koje nabavljaju odgovaraju svrsi projekta.

* 1. NOJN su obvezni provoditi nabavu robe, radova i usluga poštujući opća načela i procedure propisane ovim prilogom, a sukladno pragovima utvrđenim u točki 2. ovog Priloga.

**1.2.** Pragovi navedeni u ovom Prilogu odnose se na ukupne procijenjene vrijednosti predmeta nabave izražene bez PDV-a

**1.3.** Procijenjena vrijednost nabave za ugovore o djelu, ugovore o autorskom djelu i ugovore/račune za umjetničko djelo, a koji predstavljaju jedan od tipova ugovora o uslugama, određuje se sukladno t. 1.2. ovog Priloga, odnosno podrazumijeva ukupnu procijenjenu vrijednost predmeta nabave u ukupnom iznosu, uključujući sva davanja, izraženu bez PDV-a.

**Ako se udruga/korisnik financira iz državnog proračuna ili EU sredstva u iznosu**

**većem od 50 % isti je obveznik primjene Zakona o javnoj nabavi!!!!**

Primjer na linku: <http://www.javnanabava.hr/default.aspx?id=7232>

**1.4.** NOJN je obvezan postupati po ***načelu izbjegavanja sukoba interesa***. Navedeno znači da bi se iz postupka, što uključuje i sklapanje ugovora/izdavanje narudžbenice trebale izuzeti osobe koje su u sukobu interesa u odnosu na povezana društva[[2]](#footnote-2) i povezane osobe[[3]](#footnote-3), osim u slučaju ako je povezano društvo odnosno povezana osoba (obuhvaćeno terminom: povezani subjekti) jedino koje može isporučiti robu, radove ili usluge zbog tehničkih razloga ili razloga postojanja isključivih prava na predmetu koji se nabavlja, a što je NOJN dužan i dokazati.

Sukob interesa između NOJN-a i povezanih subjekta obuhvaća situacije kada predstavnici NOJN-a koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, i to:

1. ako predstavnik NOJN-a istodobno obavlja upravljačke poslove u povezanom subjektu, ili
2. ako je predstavnik NOJN-a vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga povezanog subjekta s više od 0,5 %.
3. ako je riječ o srodnicima po krvi u uspravnoj liniji ili u pobočnoj liniji do četvrtog stupnja, srodnicima po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a.

Iznimno, sukob interesa ne postoji ako je povezana osoba predstavnika NOJN-a poslovne udjele, dionice odnosno druga prava na temelju kojih sudjeluje u upravljanju odnosno u kapitalu povezanog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika NOJN-a s kojim je povezana te ako je opravdana primjena posebnog postupka nabave iz Glave II., točke 3. (3.1. i 3.2.) ovih Pravila.

Predstavnik (odgovorna osoba)/službena osoba/član povjerenstva NOJN-a dužan je potpisati izjavu o nepostojanju sukoba interesa na obrascu (Prilog 1. Pravila).

**1.5.** NOJN je obvezan poštivati ***načelo razmjernosti*** te time osigurava da je svaka mjera koja se odabere nužna i prikladna s obzirom na svrhu nabave. Kriteriji za odabir ponude koji se propisuju pozivom na dostavu ponuda te primjenjuju tijekom pregleda i ocjene ponuda moraju biti razmjerni veličini, prirodi i složenosti nabave i ugovora koji proizlazi iz iste.

**1.6.** NOJN mora postupati poštujući ***načelo jednakog postupanja i zabrane diskriminacije*** kojim se osigurava nepristran, objektivan i cjelovit tretman svih sudionika u svim fazama postupka nabave. NOJN ne smije odrediti uvjete sudjelovanja na način koji bi predstavljao neopravdanu prepreku za sudjelovanje određenih (primjerice stranih) gospodarskih subjekata (diskriminatorni uvjeti sposobnosti glede stranih gospodarskih subjekata poput registracije u posebne upisnike ili posjedovanja posebnih dozvola/ovlaštenja kako bi obavljali djelatnost u RH sukladno posebnim propisima).

**1.7.** Pri odabiru postupka nabave, NOJN-ovi moraju voditi računa o tome da umjetno ne dijele predmet nabave[[4]](#footnote-4) kako bi izbjegli složeniji postupak nabave u skladu s odredbama ovih Pravila.

**1.8.** NOJN je obvezan poduzeti sve mjere u skladu *s* ***načelom racionalnog i ekonomičnog trošenja sredstava*** u kontekstu usporedbe cijena i trenutne tržišne vrijednosti predmeta nabave.

**1.9.** NOJN nabavljaju radove, robu i usluge u skladu s pravilima primjenjujući i ***načelo transparentnosti*** kojim se osigurava vidljivost i javnost informacija o postupku nabave, koje moraju biti jasno definirane i dostupne zainteresiranim stranama.

1. **Ako postoji sumnja da je ugovorena cijena s dobavljačem/ugovarateljem neopravdano visoka**, Upravljačko tijelo ima pravo zatražiti dodatnu popratnu dokumentaciju i pojašnjenja od NOJN-a kako bi uklonio sumnju da je ugovorena cijena neopravdano visoka. Upravljačko tijelo može odbiti iznos troškova/izdataka koji neopravdano prelaze iznos ugovorenih prihvatljivih troškova za pripadajuću stavku i ima pravo taj iznos proglasiti neprihvatljivim u postupku kontrole prihvatljivosti troškova/izdataka i izvršiti financijsku korekciju sukladno Pravilima o financijskim korekcijama.

**3.** **Izuzeća od primjene ovih Pravila**

Odredbe ovih Pravila ne primjenjuju se na sljedeće ugovore koje sklapa NOJN:

- ugovori o stjecanju, zakupu ili najmu postojećih građevina, druge nepokretne imovine,

zemljišta ili prava koja se njih tiču, bez obzira na način financiranja;

- stjecanje, razvoj, produkciju ili koprodukciju programskog materijala namijenjenog za

audiovizualne medijske usluge ili radijske medijske usluge koje sklapaju pružatelji

audiovizualnih ili radijskih medijskih usluga;

- termini pružanja radiotelevizijskog ili programskog emitiranja;

- usluge arbitraže i mirenja;

- usluge pravnog savjetovanja i pravnog zastupanja od strane odvjetnika;

- usluge javnih bilježnika kod ovjeravanja i potvrđivanja dokumenata;

- financijske usluge povezane s vrijednosnim papirima ili drugih financijskih

instrumenata;

- zajmovi i krediti;

- ugovori o radu;

- usluge javnog željezničkog prijevoza putnika.

**II. POSTUPCI NABAVA**

1. **POSTUPAK NABAVE S JEDNIM PONUDITELJEM**
   1. Za nabavu roba, usluga i radova čija ukupna procijenjena vrijednost predmeta nabave bez PDV-a iznosi **do 20.000,00 EUR** (uključujući 20.000,00 EUR), NOJN-ovi mogu sklopiti s jednim ponuditeljem pisani ugovor s pružateljem usluga/dobavljačem roba/izvođačem radova ili izdati narudžbenicu. Ugovor o tako nabavljenoj robi, radovima ili uslugama, ili narudžbenica služe kao dokaz o izvršenju nabave.
   2. NOJN je u postupku nabave s jednim ponuditeljem dužan odbiti sklapanje pisanog ugovora ili narudžbenice, ako utvrdi da je ponuđena cijena pružatelja usluga/dobavljača roba/izvođača radova veća od iznosa iz točke 1.1.
   3. Ako NOJN prihvati ponudu procijenjene vrijednosti predmeta nabave veće od inicijalno dostavljene ponude, treba voditi računa da takva ponuda ne prelazi vrijednost iz točke 1.1 za koju je propisana provedba postupka s pozivom na dostavu ponuda, u kontekstu osiguravanja da ne nastane nepravilnost.
2. **POSTUPAK NABAVE S OBVEZNOM OBJAVOM POZIVA NA DOSTAVU PONUDA**
   1. Za nabavu roba, usluga i radova čija ukupna procijenjena vrijednost predmeta nabave bez PDV-a iznosi **iznad 20.000,00 EUR**, NOJN može uputiti Poziv na dostavu ponude na adrese, po vlastitom izboru, **najmanje tri (3) gospodarska subjekta** **ili provodi postupak objave Poziva na dostavu ponude na svojoj internetskoj stranici.**
   2. Ukoliko se provodi postupak objave Poziva na dostavu ponude, NOJN je obvezan Upravljačkom tijelu dostaviti poveznicu na objavu na dostavu ponuda. NOJN će prethodno pokretanju postupka objave Poziva dostaviti dokumentaciju za nadmetanje Upravljačkom tijelu na suglasnost.
   3. Sadržaj Poziva na dostavu ponuda, rok za dostavu i ostali uvjeti poziva određeni su glavom III. Sadržaj i način izrade poziva na dostavu.
   4. Način pregleda i ocjena ponuda određeni su glavom IV. Način pregleda i ocjene ponuda.
3. **POSEBNI POSTUPCI NABAVE** 
   1. U iznimnim slučajevima kada je potreba za žurnim postupanjem nastala zbog okolnosti koje NOJN nije mogao predvidjeti, izbjeći niti otkloniti, a nisu posljedica njegova djelovanja i/ili propuštanja te se odnose na potrebu očuvanja ljudskog života i zdravlja, imovine ili sprečavanje daljnje štete na imovini povezanoj s ugovorom, NOJN može, neovisno o iznosu predmeta nabave, sklopiti ugovor na način opisan u glavi II., točki 1. ovih Pravila, pri čemu NOJN mora detaljno obrazložiti razloge i okolnosti te odluku potkrijepiti odgovarajućim dokazom.

* 1. Ako ne postoji mogućnost prikupljanja ponuda na tržištu jer je predmet nabave isključivo vezan uz određeni gospodarski subjekt koji ga jedini može isporučiti (zbog tehničkih razloga, nadogradnje postojećeg sustava/međuoperabilnosti ili razloga koji se odnose na zaštitu posebnih ili isključivih prava) NOJN može, neovisno o iznosu predmeta nabave, isti ugovoriti na način opisan u glavi II., točki 1. ovih Pravila, pri čemu NOJN mora detaljno obrazložiti razloge i okolnosti.
  2. Ako je potrebno ugovoriti dodatne radove, robu ili usluge, koji su nužni za završetak

projekta te u navedenom slučaju ukupna vrijednost dodatno ugovorenih radova, roba ili usluga ne prelazi 50% ukupne vrijednosti osnovnog ugovora o nabavi, NOJN može ugovoriti na način opisan u točki 1.1. Pri sklapanju dodatka ugovoru jedinične cijene iz osnovnog ugovora ne smiju se povećavati.

* 1. Okolnosti i nastale slučajeve iz točaka 3.1., 3.2. i 3.3. potrebno je detaljno obrazložiti

Upravljačkom tijelu te u navedenom slučaju Upravljačko tijelo ima pravo ocijeniti jesu li obrazložene okolnosti za takvo postupanje opravdane ili nisu.

**III. SADRŽAJ I NAČIN IZRADE POZIVA NA DOSTAVU**

1. **Poziv na dostavu** **ponuda** sadržava najmanje:

* naziv i adresu te najmanje jedan kontakt podatak NOJN-a
* osnovne informacije o predmetu nabave/tehničke specifikacije i/ili opis posla i/ili sve relevantne tehničke pojedinosti predmeta nabave
* troškovnik (ako je primjenjivo)
* ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe
* rok i mjesto izvršenja/izvođenja radova, isporuke robe ili pružanja usluga
* kriteriji za odabir
* rok za dostavu ponuda koji ne smije biti kraći od 8 kalendarskih dana (datum i vrijeme)[[5]](#footnote-5)
* način dostave ponuda
* adresu (poštansku ili elektroničku) na koju se dostavljaju ponude
* ime, prezime, broj telefona i adresu elektronske pošte osobe za kontakt.

Pored navedenog, Poziv na dostavu ponuda može sadržavati tražena jamstva, ali navedeno nije obvezan uvjet. U slučaju traženja jamstva, jamstvo mora biti dostavljeno u roku, obliku, iznosu i za razdoblje trajanja zahtijevanom Pozivom na dostavu ponuda**.**

1. NOJN može (nije obvezno) za pojedinu nabavu u pozivu na dostavu ponuda odrediti uvjete sposobnosti ponuditelja. Ukoliko određuje **uvjete sposobnosti[[6]](#footnote-6)**, NOJN treba voditi računa o jednakoj mogućnosti nadmetanja za domaće i strane gospodarske subjekte. Gospodarski subjekt mora imati mogućnost dostave u ponudi odgovarajućeg dokumenta odnosno potvrde o članstvu u odgovarajućoj komori iz zemlje poslovnog nastana te dostave izjave kojom se obvezuje (u slučaju da će njegova ponuda biti odabrana) dostave potvrde o članstvu u odgovarajućoj strukovnoj hrvatskoj komori prije potpisa ugovora kako bi mogao obavljati djelatnost u Republici Hrvatskoj sukladno posebnim propisima. Isto se odnosi na sva ovlaštenja, suglasnosti i sl. koja su uvjet za obavljanje djelatnosti sukladno posebnim propisima Republike Hrvatske.
2. NOJN je obvezan **predmet nabave** opisati na jasan način, omogućavajući ponuditeljima podnošenje ponuda koje u potpunosti odražavaju potrebe NOJN-a za navedenim predmetom nabave, kao i usporedivost ponuda u odnosu na zahtjeve koje je postavio.

U slučaju navođenja robnih marki u opisu predmeta nabave, NOJN je obavezan omogućiti nuđenje jednakovrijednih proizvoda uz obavezno navođenje izraza **„ili jednakovrijedno“, „kao“, „tipa“, „slično“** i dr., a primjenu iznimke obrazlaže NOJN. Tehnička specifikacija ne smije upućivati na posebne marke ili izvore, ili određeni proces, ili na robne marke, patente, tipove ili posebno porijeklo ili proizvodnju. Takva uputa iznimno je dopuštena ako se predmet nabave ne može dovoljno precizno i razumljivo opisati i tada mora biti popraćena izrazim „ili jednakovrijedno“ (naručitelji vrlo rijetko uspiju dokazati opravdanost takvog upućivanja, jer najčešće sama činjenica da su raspisane tražene minimalne tehničke karakteristike predmeta upućuje na zaključak da je upućivanje na određenu marku/izvor i slično neopravdano).

1. **Kriterij za odabir ponude** (uz uvjet da ponuda ispunjava sve uvjete iz Poziva na dostavu ponuda) može biti:

* **najniža cijena**, ili
* **ekonomski najpovoljnija ponuda** (kada je kriterij za odabir ponude najbolja vrijednost za novac, na temelju kvalitete, cijene, tehničkih prednosti, funkcionalnih značajki, ekoloških karakteristika, operativnih troškova, datuma isporuke ili slično - potrebno je odrediti relativni značaj koji se dodjeljuje svakom pojedinom kriteriju koji je odabran u svrhu određivanja najpovoljnije ponude i način njegova izračuna).

1. Pri određivanju (primjerenih) **rokova za dostavu ponuda**, NOJN treba uzeti u obzir složenost predmeta nabave te vrijeme potrebno gospodarskim subjektima za pripremu ponude. Rok za dostavu ponude ne može biti kraći od 8 (**osam)** dana.

Rok počinje teći od prvog sljedećeg dana od dana slanja ili objave poziva na dostavu ponude te završava istekom zadnjeg dana tog roka. Državni blagdani, subote i nedjelje ne utječu na početak i tijek roka. Pojam „radni dan“ označava sve dane osim državnog blagdana, subote i nedjelje. Ako posljednji dan roka pada na državni blagdan, subotu ili nedjelju, rok istječe protekom prvog sljedećeg radnog dana.

Gospodarski subjekt može dostavljati zahtjeve za dodatnim informacijama u vezi s DzN najkasnije tijekom šestog dana prije isteka roka za dostavu ponuda. Ako zahtjev za dodatnim informacijama nije bio pravovremen, NOJN nije obvezan odgovoriti na isti. NOJN je obvezan objaviti pojašnjenje bez otkrivanja identiteta gospodarskog subjekta najkasnije tijekom četvrtog dana prije isteka roka za dostavu ponuda. Ukoliko pojašnjenje iz bilo kojeg razloga nije objavljeno u roku, NOJN mora produžiti rok za dostavu ponuda. Produljenje roka mora biti razmjerno važnosti pojašnjenja, a najmanje za osam dana. Ako je važnost pojašnjenja u odnosu na pripremu valjanih ponuda zanemariva, NOJN nije obvezan produžiti rok.

1. Ako se tijekom objave ukaže **potreba za izmjenom Poziva na dostavu ponuda** (ako gospodarski subjekt zahtijeva dodatne informacije, objašnjenja ili izmjene u vezi s uvjetima iz poziva na dostavu ponuda tijekom roka za dostavu ponuda), isti mora biti transparentno i istovremeno objavljen (i dostavljen, u slučaju kada je Poziv na dostavu ponuda poslan na više gospodarskih subjekata) kako bi svi gospodarski subjekti bili upoznati s izmjenom.

U slučaju potrebe izmjene poziva na dostavu ponuda tijekom posljednjih 5 dana prije isteka inicijalnog roka za dostavu ponuda, potrebno je razmjerno produljiti rok za dostavu ponuda za minimalno 5 dana, računajući od dana objave izmjene.

1. NOJN je obvezan na osnovi rezultata pregleda i ocjene ponuda **odbiti** **ponudu**:

* koja nije u skladu sa odredbama Poziva na dostavu ponuda,
* koja nije cjelovita (ne sadrži sve Pozivom na dostavu ponuda propisane obveze elemente),
* u kojoj cijena nije iskazana u apsolutnom iznosu,
* koja sadrži pogreške, nedostatke odnosno nejasnoće ako pogreške, nedostaci odnosno nejasnoće nisu uklonjive,
* u kojoj pojašnjenjem ili upotpunjavanjem u skladu s ovim pravilima nije uklonjena pogreška, nedostatak ili nejasnoća,
* za koju ponuditelj nije pisanim putem prihvatio ispravak računske pogreške,
* ako nisu dostavljena zahtijevana jamstva.
  1. NOJN može odbiti ponudu čija je cijena veća od osiguranih sredstava za nabavu.
  2. NOJN **ne smije** mijenjati uvjete propisane Pozivom na dostavu ponuda tijekom postupka pregleda i ocjene ponuda.
  3. Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, NOJN može, poštujući načela jednakog tretmana i transparentnosti, zahtijevati od dotičnih gospodarskih subjekata da dopune, razjasne, upotpune ili dostave nužne informacije ili dokumentaciju u primjerenom roku. **Navedeno postupanje ne smije dovesti do pregovaranja, odnosno navedenim postupanjem se ne smiju mijenjati kriteriji za odabir ponude i cijena.**

**8.** NOJN je obvezan na osnovi rezultata pregleda i ocjene ponuda **poništiti postupak nabave:**

- ako postanu poznate okolnosti zbog kojih ne bi došlo do pokretanja postupka nabave,

da su bile poznate prije;

- ako postanu poznate okolnosti zbog kojih bi došlo do sadržajno bitno drukčijeg DzN,

da su bile poznate prije;

- ako je cijena svih ponuda u postupku direktne nagodbe jednaka ili veća od pragova za

postupak javnog nadmetanja, osim ako su u postupku nabave primijenjena pravila koja

vrijede za postupak javnog nadmetanja;

- ako nije pristigla nijedna ponuda;

- ako nakon isključenja ponuditelja ili odbijanja ponuda ne preostane nijedna valjana

ponuda;

- ako je cijena najpovoljnije ponude veća od procijenjene vrijednosti nabave, osim ako

NOJN ima ili će imati osigurana sredstva.

Kada postoje razlozi za poništenje, NOJN poništava postupak nabave za cjelokupan predmet nabave ili za pojedinu grupu predmeta nabave u slučaju da je bilo predviđeno takvo podnošenje ponuda te ukoliko je primjenjivo.

**9.** **Razlozi isključenja gospodarskog subjekta iz postupka nabave**

**9.1.** U postupcima javnog nadmetanja NOJN je obvezan u DzN odrediti obvezne razloge za isključenje gospodarskih subjekata iz t. 8.2. NOJN može, ali nije obvezan, u DzN odrediti jedan ili više fakultativnih razloga za isključenje gospodarskih subjekata iz t. 8.3.

**9.2.** Gospodarski subjekt i/ili podugovaratelj isključuje se iz postupka nabave:

- ako je on ili osoba ovlaštena za njegovo zakonsko zastupanje pravomoćno osuđena za kazneno djelo sudjelovanja u zločinačkoj organizaciji, korupciji, prijevari, terorizmu, financiranju terorizma, pranju novca, dječjeg rada ili drugih oblika trgovanja ljudima,

- ako nije ispunio obvezu plaćanja dospjelih poreznih obveza i obveza za mirovinsko i zdravstveno osiguranje, osim ako mu prema posebnom zakonu plaćanje tih obveza nije dopušteno ili je odobrena odgoda plaćanja,

**9.3.** Gospodarski subjekt i/ili podugovaratelj može se isključiti iz postupka nabave u bilo kojoj njegovoj fazi:

- ako je u stečaju, insolventan ili u postupku likvidacije, ako njegovom imovinom upravlja stečajni upravitelj ili sud, ako je u nagodbi s vjerovnicima, ako je obustavio poslovne aktivnosti ili je u bilo kakvoj istovrsnoj situaciji koja proizlazi iz sličnog postupka prema nacionalnim zakonima i propisima;

- ako je u posljednje dvije godine do početka postupka nabave učinio težak profesionalni propust koji NOJN može dokazati na bilo koji način.

**9.4.** NOJN prihvaća kao dokaz da se gospodarski subjekt i/ili podugovaratelj ne nalaze u jednoj od situacija navedenih u t. 8.2. i/ili 8.3. potpisanu izjavu osobe ovlaštene za zastupanje gospodarskog subjekta koja se dostavlja uz ponudu.

**9.5.** Ako NOJN utvrdi da postoji razlog za isključenje podugovaratelja, obvezan je od gospodarskog subjekta zatražiti zamjenu tog podugovaratelja u primjerenom roku, ne kraćem od pet dana.

**IV. NAČIN PREGLEDA I OCJENE PONUDA**

1. NOJN otvara i ocjenjuje dostavljene ponude, na temelju uvjeta propisanim Pozivom na dostavu ponuda, o čemu se sastavlja zapisnik.
2. NOJN ne smije mijenjati uvjete propisane Pozivom na dostavu ponuda tijekom postupka pregleda i ocjene ponuda.
3. NOJN objavljuje odluku o odabranom ponuditelju i ukupnoj vrijednosti odabrane ponude na istom mjestu gdje je objavljen poziv na dostavu ponuda.
4. Nakon odabira ponude, NOJN s odabranim ponuditeljem sklapa Ugovor o nabavi ili dostavlja narudžbenicu, ovisno o vrsti provedenog postupka nabave.
5. Za sve provedene postupke nabave korisnik će dostaviti Upravljačkom tijelu presliku potpisanog ugovora ili narudžbenice, zajedno s preslikom zapisnika o ocjeni zahtjeva za sudjelovanje, zapisnika o pregledu i ocjeni ponude te odluke o odabiru u roku od 10 dana od dana potpisivanja ugovora.
6. Kod postupaka nabava gdje je ex post evaluacijom utvrđeno postupanje koje nije usklađeno s pravilima i načelima opisanim u ovom Prilogu, predmetni se trošak ne sufinancira sredstvima iz Fonda.

**Prilog 1.**

**IZJAVA O NEPOSTOJANJU SUKOBA INTERESA ZA NEOBVEZNIKE ZAKONA O JAVNOJ NABAVI (NOJN)**

za predstavnika/e i službenu osobu/članove povjerenstva za odabir ponuda u pojedinom postupku nabave

**IZJAVA**

kojom ja, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *[ime i prezime]*

kao predstavnik (odgovorna osoba)/službena osoba/član povjerenstva NOJN-a *[zaokružiti primjenjivo]* koji provodi i/ili sudjeluje u provođenju postupka nabave \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *[naziv i adresa NOJN-a]* postupajući u svojstvu NOJN-a, u skladu s Pravilima o provedbi postupaka nabava za neobveznike Zakona o javnoj nabavi (Pravila za NOJN)

**izjavljujem da jesam / nisam u sukobu interesa** u smislu postojanja sljedeće situacije:

1. istodobno obavljam upravljačke poslove u povezanom subjektu, ili

2. vlasnik sam poslovnog udjela, dionica odnosno drugih prava na temelju kojih sudjelujem u upravljanju odnosno u kapitalu toga povezanog subjekta s više od 0,5 %, ili

3. s povezanim subjektom sam kao čelnik tijela, član upravnog, upravljačkog ili nadzornog tijela, u odnosu srodstva po krvi u pravoj liniji ili u pobočnoj liniji do četvrtog stupnja, po tazbini do drugog stupnja, bračni ili izvanbračni drug, bez obzira na to je li brak prestao, te u odnosu posvojitelja i posvojenika.

**Obvezujem se poduzeti odgovarajuće mjere** kako bi se spriječio sukob interesa.

U slučaju postojanja bilo koje prethodno opisane okolnosti, smatra se da sukob interesa postoji, teret dokazivanja suprotnog je na predstavniku NOJN-a.

Ova Izjava se potpisuje prije provedbe (svakog) postupka nabave, i to bilo koje vrste postupka nabave, u skladu s Pravilima za NOJN. Svaki predstavnik/službena osoba/član povjerenstva koji provodi i/ili sudjeluje u provođenju postupka nabave potpisuje zasebnu Izjavu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*[mjesto, datum i potpis]*

*Na temelju ove Izjave, predstavnik NOJN-a je obvezan u pozivu na dostavu ponude za pojedini postupak nabave navesti popis povezanih subjekata s kojima je u sukobu interesa ili navesti da ih nema.*

*Također, predstavnik NOJN-a je obvezan popis stalno ažurirati u skladu s promjenama.*

1. Obveznici Zakona o javnoj nabavi definirani su istim Zakonom [↑](#footnote-ref-1)
2. Kako to definiraju pravila općeg poreznog prava, a koji predstavljaju ponuditelja i članove zajednice gospodarskih subjekata. [↑](#footnote-ref-2)
3. Obuhvaća povezane osobe kako to definiraju pravila općeg poreznog prava, te srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a. [↑](#footnote-ref-3)
4. U slučaju dodjele ugovora čiji su predmet različite vrste nabave (radovi i robe/usluge), smatra se da su predmet nabave radovi ukoliko je udio u procijenjenoj vrijednosti nabave koji se odnosi na radove 50% ili više. [↑](#footnote-ref-4)
5. Rok počinje teći od prvog sljedećeg dana od dana slanja ili objave Poziva na dostavu ponuda. Ako posljednji dan roka pada na državni blagdan, subotu ili nedjelju, rok istječe protekom prvog sljedećeg radnog dana. [↑](#footnote-ref-5)
6. Uvjeti sposobnosti se mogu odnositi na sposobnost za obavljanje profesionalne djelatnosti, ekonomsku i financijsku sposobnost, tehničku i stručnu sposobnost. [↑](#footnote-ref-6)